食蝦蟆詩
作者：郭印
朝代：宋

paragraphs: 蝦蟆胡爲亦水族，形貌百醜誰爾憐。
天陰雨濕得快意，鳴聲呷呷何囂喧。
才離泥淖矜跳躑，腳手那解高攀緣。
一時鼃蛤結儔侶，紆青拖紫紛駢闐。
漁童網罩入市賣，痱磊成串不論錢。
有客殷勤勸我食，犀筯未下嫌腥羶。
煎膏輭玉定虛語，猘犬所傷或可痊。
天生此物苦無用，汙穢陂池宜棄捐。
如何月窟亦容汝，時放饞口傷清圓。
我願蟈氏灰灑無噍類，免使成精飛上天。